b"\n_START_ARTICLE_\nNasjonalt \xc3\xa5ndelig r\xc3\xa5d for bahaier i Norge\n_START_PARAGRAPH_\nNasjonalt \xc3\x85ndelig R\xc3\xa5d for Bah\xc3\xa1'\xc3\xader i Norge er et medlemsvalgt styre for baha'i-troen i Norge, med unntak av Nordkalotten. R\xc3\xa5det best\xc3\xa5r av ni medlemmer og velges hvert \xc3\xa5r p\xc3\xa5 Nasjonalt \xc3\xa5rsm\xc3\xb8te av delegater. Alle voksne bah\xc3\xa1'\xc3\xader er valgbare og det er ingen nominasjoner eller valgkamper. Hovedoppgavene til r\xc3\xa5det er \xc3\xa5 koordinere bah\xc3\xa1'\xc3\xad-aktiviteter i landet. R\xc3\xa5det ble opprettet i 1962.\n_START_SECTION_\nHistorie\n_START_PARAGRAPH_\nTroens administrative system er organisert i henhold til troens hellige skrifter. De troende anser derfor organisasjonsstrukturen som hellig og som en uadskillelig del av troen. Videre tror bah\xc3\xa1'\xc3\xader at l\xc3\xa6resetningene kun kan fullbyrdes innenfor et rammeverk som inkluderer de administrative institusjonene. Organisasjonsstrukturen sees p\xc3\xa5 som en rollemodell for en fremtidig samfunnsmodell og avviker markant fra alle andre religi\xc3\xb8se administrative modeller._NEWLINE_Johanna Schubarth var den f\xc3\xb8rste bah\xc3\xa1'\xc3\xaden i Norge; hun flyttet hjem fra USA i 1927. I 1935 ble Bah\xc3\xa1'u'll\xc3\xa1h og den nye tid oversatt til norsk som den f\xc3\xb8rste boken om troen. I 1946 opprettet troens beskytter, Shoghi Effendi, en Europeisk undervisningskomite. Denne igangsatte pionerarbeid som oppfordret bah\xc3\xa1'\xc3\xader til \xc3\xa5 flytte til land og omr\xc3\xa5der med f\xc3\xa5 eller ingen troende. Solveig Corbit var den f\xc3\xb8rste pioneren til Norge. I 1948 ble Lokalt \xc3\x85ndelig R\xc3\xa5d for bah\xc3\xa1'\xc3\xader i Oslo opprettet, samme \xc3\xa5r som i Stockholm. Disse er de f\xc3\xb8rste lokale \xc3\xa5ndelige r\xc3\xa5dene i Skandinavia. I 1955 ble Lokalt \xc3\x85ndelig R\xc3\xa5d opprettet i Bergen. \xc3\x85ret etter ble et nasjonalt senter etablert p\xc3\xa5 Nestoppen i B\xc3\xa6rum. I 1958 flyttet Paul Adams til Svalbard som f\xc3\xb8rste bah\xc3\xa1'\xc3\xad. I 1960 ble det opprettet lokalt r\xc3\xa5d i Stavanger._NEWLINE_Nasjonale \xc3\xa5ndelige r\xc3\xa5d opprettes i et land n\xc3\xa5r den har nok lokale \xc3\xa5ndelige r\xc3\xa5d. Nasjonalt \xc3\x85ndelig R\xc3\xa5d for Bah\xc3\xa1'\xc3\xader i Norge ble opprettet p\xc3\xa5 det nasjonale konventet i 1962. I 1967 ble et Lokalt \xc3\x85ndelig R\xc3\xa5d opprettet i V\xc3\xa5gan i Lofoten. \xc3\x85ret etter publiserte Nasjonalt \xc3\x85ndelig R\xc3\xa5d Glimt fra Bah\xc3\xa1'u'll\xc3\xa1hs skrifter etter oversettelse fra engelsk. I 1969 ble Lokalt \xc3\x85ndelig R\xc3\xa5d opprettet i Trondheim. Myndighetene i Norge anerkjente bah\xc3\xa1'\xc3\xad-troen i 1971, noe som gjorde at personer ikke lenger kunne tilh\xc3\xb8re b\xc3\xa5de bah\xc3\xa1'\xc3\xad-troen og andre religioner samtidig. \xc3\x85ret etter kj\xc3\xb8pte Nasjonalt \xc3\x85ndelig R\xc3\xa5d en tomt til et fremtidig tempel ved Nannestad. I 1973 ble det opprettet lokale \xc3\xa5ndelige r\xc3\xa5d i Lillehammer, Bod\xc3\xb8 og \xc3\x85s. Bah\xc3\xa1'i Forlag ble etablert i 1975 og i 1977 ble De skjulte ord publisert i norsk utgave. Den f\xc3\xb8rste skandinaviske sommerskolen ble arrangert i G\xc3\xb6teborg i 1977, og samme \xc3\xa5r ble en norsk vinterskole arrangert i Alvdal. \xc3\x85ret etter ble det etablert lokale \xc3\xa5ndelige r\xc3\xa5d i Hurum og Gj\xc3\xb8vik._NEWLINE_Sommerskolen i 1981 arrangeres p\xc3\xa5 Fana Folkeh\xc3\xb8gskule i Bergen og blir den f\xc3\xb8rste kun arrangert for Norge. Samme \xc3\xa5r blir Mahmood Madjzoub, som blant annet var valgt som medlem p\xc3\xa5 det f\xc3\xb8rste nasjonale \xc3\xa5ndelige r\xc3\xa5det, henrettet i Iran. Lokale \xc3\xa5ndelige r\xc3\xa5d ble opprettet i R\xc3\xb8yken og Troms\xc3\xb8 i 1984 og \xc3\xa5ret etter p\xc3\xa5 Sandnes. I 1988 ble bah\xc3\xa1'\xc3\xad-samfunnet i Norge for f\xc3\xb8rste gang tildelt Norad-midler for \xc3\xa5 drive utviklingsarbeid ved Panchgani skole i India. I 1992 ble lokalt \xc3\xa5ndelig r\xc3\xa5d etablert i Arendal. Antall bah\xc3\xa1'\xc3\xader i Norge passerte 1000 i 2004.\n_START_SECTION_\nValg\n_START_PARAGRAPH_\nAlle medlemmer av bah\xc3\xa1'\xc3\xad-samfunnet over 21 \xc3\xa5r er valgbare og har stemmerett ved regionale \xc3\xa5rsm\xc3\xb8ter, som velger delegater til nasjonalt \xc3\xa5rsm\xc3\xb8te. P\xc3\xa5 nasjonalt \xc3\xa5rsm\xc3\xb8te velger delegatene ni medlemmer blant alle voksne bah\xc3\xa1'\xc3\xader, som de mener sammen er best egnet til \xc3\xa5 utgj\xc3\xb8re Nasjonalt \xc3\x85ndelig R\xc3\xa5d. Valget f\xc3\xb8lger samme norm som andre bah\xc3\xa1'\xc3\xad-valg: nominasjoner, partier og valgkamp er forbudt og valget foreg\xc3\xa5r skriftlig og er hemmelig. Dette bygger p\xc3\xa5 prinsippet om at r\xc3\xa5det skal best\xc3\xa5 av personer med h\xc3\xb8y moralsk, \xc3\xa5ndelig og administrativ kompetanse som skal r\xc3\xa5dsl\xc3\xa5 sammen og samarbeide for fellesskapets beste. Alle medlemmer anses \xc3\xa5 v\xc3\xa6re valgt av hele samfunnet og representerer ikke en fraksjon eller gruppering._NEWLINE_I \xc3\xa5r 2018/19 best\xc3\xa5r r\xc3\xa5det av Behnam Bahrami, Katlinn Clavier, Nazila Dabestani, Keyhan Ighanian, Zack Livesay, Arsalan Moghen, Sasan Kamali (sekret\xc3\xa6r), Lilli Martine Lerstad og Thor Henning Lerstad (formann). _NEWLINE_I tillegg til nasjonalt r\xc3\xa5d er det 17 lokale \xc3\xa5ndelige r\xc3\xa5d i Norge. Disse velges av og blant alle voksne medlemmer i kommuner med minst ni voksne bah\xc3\xa1'\xc3\xader. Valget skjer 21. april hvert \xc3\xa5r. Etter valget i 2018 er det Lokalt \xc3\x85ndelig R\xc3\xa5d i 17 kommuner i Norge: Arendal, Asker, Bergen, B\xc3\xa6rum, Drammen, Holmestrand, Lillehammer, L\xc3\xb8renskog, Moss, Nedre Eiker, Nes, Oslo, Sandnes, Skedsmo, Stavanger, Troms\xc3\xb8 og Trondheim.\n_START_SECTION_\nOppgaver\n_START_PARAGRAPH_\nHovedoppgaven til et Nasjonalt \xc3\x85ndelig R\xc3\xa5d er \xc3\xa5 stimulere, st\xc3\xb8tte og koordinere aktiviteter i Norge, samt fungere som et bindeledd mellom lokale grupper og bahais verdenssenter i Haifa. Andre oppgaver er \xc3\xa5 promotere, utvide, konsolidere og beskytte troen, forvalte nasjonalt fond, publisere bah\xc3\xa1'\xc3\xad-litteratur og representere troen ovenfor myndigheter og andre eksterne instanser. R\xc3\xa5det kan velge \xc3\xa5 utf\xc3\xb8re oppgavene selv eller delegere dem til utvalg og komit\xc3\xa9er. Hvert femte \xc3\xa5r deltar medlemmene av alle nasjonale \xc3\xa5ndelige r\xc3\xa5d i et konvent i Haifa hvor Det universelle rettferdighetens hus velges. Nasjonale \xc3\xa5ndelige r\xc3\xa5d st\xc3\xb8ttes av hjelper\xc3\xa5dsmedlemmer utpekt av de kontinentale r\xc3\xa5dgiverne. Hjelper\xc3\xa5dsmedlemmer har ingen administrativ myndighet._NEWLINE_Som alle andre administrative grener er det ingen individer som har administrativ myndighet i bah\xc3\xa1'\xc3\xad-troen \xe2\x80\x93 all administrativ myndighet ligger utelukkende p\xc3\xa5 valgte r\xc3\xa5d. N\xc3\xa5r medlemmer av nasjonale r\xc3\xa5d uttaler seg, gj\xc3\xb8r de dette kun som enkeltpersoner hvor de fungerer rom r\xc3\xa5dgivere heller en myndighetsperson. If\xc3\xb8lge Shoghi Effendi ligger ikke oppgaven til valgte r\xc3\xa5d \xc3\xa5 diktere, men heller \xc3\xa5 r\xc3\xa5dsl\xc3\xa5. Han ber de valgte medlemmene om \xc3\xa5 tiln\xc3\xa6rme seg oppgaven med ydmykhet, \xc3\xa5penhet, bestrebelse, rettferdighet, oppriktighet, ansvarsfullhet, moderasjon og hengivenhet til troens, medlemmenes og menneskehetens velferd._NEWLINE_Beslutninger innenfor bah\xc3\xa1'\xc3\xad-troen tas gjennom en prosess kalt r\xc3\xa5dslagning. M\xc3\xa5let er at beslutningen skal gjenspeile den kollektive visdommen i r\xc3\xa5dets medlemmer. Dette fordrer at r\xc3\xa5dets medlemmer setter bort sin tidligere fordommer og i stedet sammen s\xc3\xb8ker \xc3\xa5 utforske sannheten. Ingen skal fremsette sine meninger som absolutte, men heller som et bidrag i en meningskonsensus. Dette krever samtidig at r\xc3\xa5dsmedlemmer m\xc3\xa5 sette til side forutinntatte holdninger og akseptere mer sanne meninger om disse skulle fremkomme i r\xc3\xa5dslagningen. R\xc3\xa5dslagning suppleres med b\xc3\xb8nn. Skulle det likevel ikke oppst\xc3\xa5 konsensus i r\xc3\xa5det, tas avgj\xc3\xb8relser ved flertallsavstemning."